b'\n_START_ARTICLE_\nZlatarna Celje\n_START_SECTION_\nZgodovina\n_START_PARAGRAPH_\nNeposredni predhodnik podjetja je delavnica italijanskega zlatarja Giuseppeja (Johanna) Pacchiafa. Njegovemu dru\xc5\xbeinskemu podjetju sta se leta 1921 pridru\xc5\xbeila brata Alojz in Ivan Knez, skupaj so odprli delavnico v celjskih Gaberjah, kjer je takrat delalo okrog 100 delavcev. Po drugi svetovni vojni je nova oblast Pacchiafovi dedinji zaplenila polovi\xc4\x8dni dele\xc5\xbe v podjetju, kmalu za tistem pa nacionalizirala \xc5\xa1e dele\xc5\xbe Ivana Kneza. Pre\xc5\xa1lo je pod upravo MLO Celje in pri\xc4\x8delo delovati kot obrtno podjetje, leta 1963 pa je bilo preoblikovano v industrijsko podjetje Zlatarna Celje. S\xc4\x8dasoma je postalo eno pomembnej\xc5\xa1ih podjetij v svoji panogi v tem delu Evrope, izdelke je izva\xc5\xbealo v Evropo, Severno Ameriko, Avstralijo in Azijo ter leta 1974 doseglo milijon dolarjev letnega izvoza._NEWLINE_Po osamosvojitvi Slovenije je zaradi izgube jugoslovanskih trgov in drugih dejavnikov Zlatarna Celje za\xc5\xa1la v te\xc5\xbeave. Leta 1997 je bila \xc5\xbee v ste\xc4\x8dajnem postopku, a jo je pred dokon\xc4\x8dnim propadom re\xc5\xa1ila h\xc4\x8derinska dru\xc5\xbeba Aurodent. Leta 1999 je v lastni\xc5\xa1tvo vstopila dru\xc5\xbeina Albreht preko podjetja AL in priskrbela kapital za ponoven zagon blagovnih znamk, od takrat pa do leta 2008, ko je izbruhnila svetovna finan\xc4\x8dna kriza, je zlatarna bele\xc5\xbeila hitro rast.'